
3. sz. melléklet a …/2015. sz. Képv. test. határozatához
Közszolgáltatási szerződés
(tervezet)
Amely létrejött egyrészről
Kiskőrös Város Önkormányzata (6200 Kiskőrös, Petőfi Sándor tér 1., statisztikai számjel: 15724784-8411-321-03, törzskönyvi azonosító szám: 724782, képviseli: Domonyi László Mihály polgármester) mint Önkormányzat – a továbbiakban mint Önkormányzat –, másrészről
Kiskőrösi Önkormányzat Településüzemeltetési Szolgáltató Nonprofit Korlátolt Felelősségű Társaság (6200 Kiskőrös, Petőfi Sándor utca 108.; képv.: Schäffer Tamás András ügyvezető) mint Közszolgáltató – a továbbiakban mint KŐRÖSSZOLG Kft. – között a mai napon az alábbi feltételek szerint:

I. Szerződés tárgya

I. 1. Szerződést kötő felek rögzítik, hogy a KŐRÖSSZOLG Kft. 2015. július 1-i átalakulási időpontban kiválik a Kiskőrösi Önkormányzat Kommunális Szolgáltató Korlátolt Felelősségű Társaságból (Cg.03-09-100370, székhely: 6200 Kiskőrös, Petőfi Sándor utca 108.) a Kiskőrös Város Önkormányzata alapító döntése alapján, abból a célból, hogy egyes, jelen szerződésben meghatározott közfeladatokat hatékonyabban, közhasznú nonprofit kft. segítségével, annak a feladatellátásba történő bevonása útján legyen képes ellátni.   

I. 2. A Magyarország helyi önkormányzatairól szóló 2011. évi CLXXXIX. tv. 13. § (1) bekezdésben foglalt feladatok ellátására a 41. § (6) bekezdésben foglalt felhatalmazás alapján az Önkormányzat az együttműködés részletes szabályozásával az alábbi közszolgáltatási szerződést köti a KŐRÖSSZOLG Kft-vel Kiskőrös Városban településfejlesztés, településrendezés; településüzemeltetés (a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása,), környezet-egészségügy (köztisztaság, települési környezet tisztaságának biztosítása, rovar- és rágcsálóirtás); lakás- és helyiséggazdálkodás; helyi környezet- és természetvédelem, vízgazdálkodás, vízkárelhárítás; sport, ifjúsági ügyek; valamint a KŐRÖSZOLG KFT. alapító okiratába foglalt tevékenységek  ellátására. 
I. 3. Az Önkormányzat megbízza a KŐRÖSSZOLG Kft-t, hogy a város lakossága számára az I. 2. pont szerinti feladatok megvalósításához nyújtson az Önkormányzat számára hathatós segítséget. A jelen szerződés I. 2. pontjában meghatározott feladatokat a KŐRÖSSZOLG Kft. az Önkormányzat külön döntése alapján végzi, mely részfeladatok ellátására és a KŐRÖSSZOLG Kft. díjazására minden esetben külön-külön közfeladat ellátási- és támogatási szerződés készül.
II. Szerződés időtartama

II. 1. Szerződést kötő felek jelen szerződést határozatlan időtartamra kötik. A szerződés módosítása és megszüntetése csak írásban érvényes.
III. Szerződésben vállalt jogok és kötelezettségek
III. 1. Önkormányzat kötelezettségvállalásai és jogai:

· Az Önkormányzat vállalja, hogy a jelen szerződésben meghatározott feladatok megvalósításához és a KŐRÖSSZOLG Kft. ezzel kapcsolatos tevékenységének teljesítéséhez a gazdasági társaság részére folyamatosan és a szükséges mértékben információt szolgáltat.
· Az Önkormányzat vállalja, hogy elősegíti a településen működtetett különböző közszolgáltatások összehangolását.
· Az Önkormányzat vállalja, hogy úgy szervezi meg a közszolgáltatásokat, hogy azok megfeleljenek a mindenkori jogszabályi előírásoknak.

· Az Önkormányzat vállalja, hogy helyi rendeletben határozza meg a közszolgáltatásért a fogyasztók által fizetendő díjakat, valamint a díjfizetési időszakot és annak kezdetét, a díj alkalmazásának feltételeit, a díjfizetés rendjét.
· Az Önkormányzat jogosult ellenőrizni a jelen közszolgáltatási szerződésben foglalt feladatok ellátását, teljesítését. 

III. 2. A KŐRÖSSZOLG Kft. kötelezettségvállalásai és jogai:

· A KŐRÖSSZOLG Kft. vállalja, hogy az Önkormányzattal együttműködik és az ellenőrzést lehetővé teszi, lehetőség szerint valamennyi kért okiratot rendelkezésére bocsát, adatrögzítő rendszerből a kért adatot szolgáltatja.
· A KŐRÖSSZOLG Kft. vállalja, hogy a Szerződés tárgyát képező szolgáltatást saját felelősségére végzi és szavatolja az Önkormányzatnak a szolgáltatás szakszerű elvégzését, a szükséges mennyiségű eszköz, létszám és megfelelő képzettségű szakember biztosítását, a szükséges fejlesztéseket és karbantartásokat, a környezetvédelmi előírások, a helyi önkormányzati rendelet és a rendeltetésszerű gépjármű üzemeltetés előírásainak betartását. 

· A KŐRÖSSZOLG Kft. vállalja, hogy az Önkormányzatot évente tájékoztatja a közszolgáltatás alkalmazásának tapasztalatairól.

· A KŐRÖSSZOLG Kft. vállalja, hogy a közszolgáltatással kapcsolatos nyilvántartási, ügyfélszolgálati rendszert működtet.

IV. Vegyes rendelkezések

IV.1. Szerződést kötő felek megállapodnak abban, hogy a szerződés teljesítése során egymással együttműködésre kötelesek, minden olyan körülményről a másik felet haladéktalanul tájékoztatni kötelesek, amely jelen szerződés határidőben történő teljesítését befolyásolja.

IV.2. Felek által megbízott személyek a szerződés teljesítését minden év október utolsó napjáig megvizsgálják és a szerződés esetleges módosítására javaslatot tesznek. 

IV. 3 A felek az esetlegesen felmerülő vitás kérdésekben egyeztetés és közös megegyezés útján kívánnak eljárni. Peres kérdésekben hatáskörtől függően a Kiskőrösi Járásbírósághoz, illetve a Kecskeméti Törvényszékhez fordulnak.
IV. 4. A jelen szerződésben nem szabályozott kérdések tekintetében a Ptk. rendelkezései és vonatkozó jogszabályi rendelkezések az irányadóak. 

Felek a jelen szerződést elolvasást követően mint akaratukkal mindenben megegyezőt, helybenhagyólag írják alá. 

Kiskőrös, 2015. ……………..

